It-tweġiba tal-Bibbja Il-Bibbja spiss issejjaħ lil Ġesù "l-Iben t'Alla." ( Ġwanni 1:49 ) L-espressjoni "l-Iben t'Alla" turina li Alla huwa l-Ħallieq, jew is-Sors taʼ kull ħajja, inkluż dik taʼ Ġesù. ( Salm 36:9; Rivelazzjoni 4:11 ) Il-Bibbja ma tgħallimx li Alla sar missier taʼ iben bl-istess mod kif in-nies inisslu t-tfal. Il-Bibbja ssejjaħ ukoll lill-anġli "wlied l-Alla l-veru." ( Ġob 1:6 ) U l-Bibbja tgħid li l-ewwel uman, Adam, kien "bin Alla." ( Luqa 3:38 ) Madankollu, minħabba li Ġesù kien l-ewwel ħolqien t'Alla u l-uniku wieħed maħluq direttament minnu, il-Bibbja tiddeskrivi lil Ġesù bħala l-iktar Iben importanti t'Alla. Kien Ġesù jgħix fis-sema qabel ma twieled fuq l-art? X'kien jagħmel Ġesù qabel ma ġie fuq l-art? Kien Ġesù jgħix fis-sema qabel ma twieled fuq l-art? Iva. Ġesù kien spirtu fis-sema qabel ma twieled bħala uman fuq l-art. Ġesù nnifsu qal: 'Jien inżilt mis-sema.'— Ġwanni 6:38; 8:23 . Alla ħalaq lil Ġesù qabel ma ħalaq l-affarijiet l-oħrajn. Dwar Ġesù, il-Bibbja tgħid: "Hu . . . l-ewwel imwieled mill-ħolqien kollu."— Kolossin 1:15 . Hu "l-bidu tal-ħolqien li għamel Alla."— Rivelazzjoni 3:14 . Ġesù wettaq il-profezija dwar il-wieħed "li l-oriġini tiegħu hi mill-qedem, mill-jiem taʼ żmien twil ilu."— Mikea 5:2; Mattew 2:4-6 . X'kien jagħmel Ġesù qabel ma ġie fuq l-art? Hu kellu pożizzjoni għolja fis-sema. Ġesù rrefera għal din il-pożizzjoni meta hu talab: "Missier, igglorifikani . . . bil-glorja li kelli ħdejk qabel ma kienet teżisti d-dinja."— Ġwanni 17:5 . Hu għen lil Missieru joħloq l-affarijiet l-oħrajn kollha. Ġesù ħadem flimkien maʼ Alla "bħala ħaddiem tas-sengħa." ( Proverbji 8:30 ) Dwar Ġesù, il-Bibbja tgħid: "Permezz tiegħu nħolqu l-affarijiet l-oħrajn kollha fis-smewwiet u fuq l-art."— Kolossin 1:16 . Alla ħadem permezz taʼ Ġesù biex joħloq l-affarijiet l-oħrajn kollha. Dan il-ħolqien inkluda l- anġli l-oħrajn kollha u kif ukoll l-univers. ( Rivelazzjoni 5:11 ) Sa ċertu punt, din il-koperazzjoni bejn Ġesù u Alla nistgħu nqabbluha maʼ perit u bennej li jaħdmu flimkien. Il-perit ifassal il-pjanta; il-bennej jagħmel il-pjanta realtà. Hu kien il-Kelma. Meta l-Bibbja titkellem dwar Ġesù qabel ma kien fuq l-art, il-Bibbja ssejjaħlu "l-Kelma." ( Ġwanni 1:1 ) Milli jidher, Alla uża lil Ibnu biex iwassal informazzjoni u struzzjonijiet lil ħlejjaq spirti oħrajn. Ġesù jidher ukoll li kien il-Kelliemi t'Alla għall-bnedmin fuq l-art. Alla x'aktarx tkellem permezz taʼ Ġesù bħala l-Kelma meta ta struzzjonijiet lil Adam u Eva fil-ġnien tal-Għeden. ( Ġenesi 2:16, 17 ) Ġesù jistaʼ jkun li kien l-anġlu li ggwida lill-Iżraelin tal-qedem fid-deżert u jistaʼ jkun li kien leħnu li l-Iżraelin kellhom jobdu.— Eżodu 23:20-23 . ^ par. 18 Il-Kelma mhux l-uniku anġlu li Alla tkellem permezz tiegħu. Pereżempju, hu uża anġli oħrajn minflok l-ewwel Imwieled tiegħu biex jagħti l-Liġi tiegħu lill-Iżraelin tal-qedem.— Atti 7:53; Galatin 3:19; Ebrej 2:2, 3 .
Ġesù għala jissejjaħ l-Iben t'Alla?